Cătălin Drulă, plângere penală împotriva lui Marcel Ciolacu în cazul Roșia Montană
- Moraru Iulia
- 11 martie 2024, 19:31
Liderul USR, Cătălin Drulă, a inițiat luni o plângere penală împotriva premierului PSD Marcel Ciolacu, acuzându-l de manipularea pieței, abuz în serviciu, deturnare de fonduri și înșelăciune în legătură cu situația din Roșia Montană.
De asemenea, în cursul zilei de luni, Cătălin Drulă a transmis notificări către Autoritatea de Supraveghere Financiară (ASF) și Agenția Națională de Integritate (ANI), solicitând acestor două instituții să efectueze verificări conform competențelor lor pentru a determina dacă premierul Marcel Ciolacu a încălcat prevederile legale.
Cătălin Drulă îl acuză pe Marcel Ciolacu de manipularea pieței bursiere
"Am depus denunț la DNA și am sesizat ASF și ANI împotriva lui Marcel Ciolacu.
Manipularea bursei, abuz în serviciu, deturnarea de fonduri și înșelăciune în cazul Roșia Montană.
Prin declarațiile sale mincinoase, o antepronunțare înainte ca judecătorii să dea decizia finală, Marcel Ciolacu a acționat contra intereselor României și în interesul unor băieți deștepți.
Combinațiile lui au fost mai importante decât procesul Roșia Montană.
O trădare de țară pentru care Marcel Ciolacu trebuie să răspundă penal", a transmis Cătălin Drulă pe Facebook.
În sesizarea extinsă pe șapte pagini, sunt expuse în detaliu argumentele juridice care susțin aceste acuzații. Este precizat în denunț că premierul Marcel Ciolacu, alături de alți miniștri români care au emis declarații înainte de încheierea procesului, erau conștienți că "declaraţiile pe care le făceau erau de fapt false şi înşelătoare sau, cel puţin, nu era necesar să fie afirmate şi au acţionat cu intenţie directă.
Aceste declaraţii au avut în mod rezonabil un efect semnificativ asupra preţului de piaţă al acţiunilor Gabriel Resources".
Valoarea acțiunilor Gabriel Resources s-au dublat în februarie
Cătălin Drulă a remarcat că valoarea acțiunilor Gabriel Resources s-a dublat în februarie, în urma declarațiilor PSD și PNL, care anticipau pierderea procesului și acordarea unor despăgubiri de șase miliarde de dolari.
În mare parte, bazându-se pe declarațiile premierului PSD din România, acționarii au câștigat peste 300 de milioane de dolari într-o singură lună.
În cursul zilei de sâmbătă, liderul opoziției, Cătălin Drulă, a transmis o notificare oficială către Ontario Securities Commission, organismul care reglementează tranzacțiile bursiere din Canada, solicitând o investigație cu privire la o potențială manipulare a acțiunilor companiei Gold Corporation.
Și Dacian Ciolacu a depus o plângere penală la Parchet
Înaintea lui Cătălin Drulă, luni dimineața, europarlamentarul REPER Dacian Cioloș a depus o plângere la Parchetul General împotriva lui Marcel Ciolacu în legătură cu cazul Roșia Montană.
Pe de altă parte, Tribunalul arbitral de la Washington a respins vineri pretențiile reclamanților în cazul Roșia Montană, companiile Gabriel Resources Ltd. și Gabriel Resources (Jersey). Mai mult, le-a obligat să suporte cheltuielile de judecată ale României, precum și dobânda aferentă.